ET Euroopa Liidu Teataja L 284/19

KOMISJONI DIREKTIIV (EL) 2016/1855,

19. oktoober 2016,

millega muudetakse Euroopa Parlamendi ja nõukogu direktiivi 2009/32/EÜ toiduainete ja toidu koostisosade tootmisel kasutatavaid ekstrahente käsitlevate liikmesriikide õigusaktide ühtlustamise kohta

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. aprilli 2009. aasta direktiivi 2009/32/EÜ toiduainete ja toidu koostisosade tootmisel kasutatavaid ekstrahente käsitlevate liikmesriikide õigusaktide ühtlustamise kohta, (1) eriti selle artikli 4 esimese lõigu punkti a,

ning arvestades järgmist:

(1) Direktiivi 2009/32/EÜ kohaldatakse selliste ekstrahentide suhtes, mida kasutatakse või mis on ette nähtud kasutamiseks toiduainete või toidu koostisosade tootmisel. Seda direktiivi ei kohaldata selliste ekstrahentide suhtes, mida kasutatakse lisaainete, vitamiinide ja muude toitaineliste lisandite tootmisel, välja arvatud I lisas loetletud lisaained, vitamiinid või toitainelised lisandid.

(2) 19. augustil 2014 esitas Akzo Nobel Industrial Chemicals BV taotluse dimetüüleetri jääkide piirnormi muutmiseks tasemelt 0,009 mg/kg tasemeni 3 mg/kg, kui kõnealust ainet on kasutatud ekstrahendina rasvatustatud loomse valgu toodetes, eelkõige kollageenis ja kollageeni derivaatides, ning dimetüüleetri uue kasutusviisi kohta želatiini andvate valgutoodete ekstraheerimisel jääkide piirnormiga 0,009 mg/kg. Kõnealune taotlus on tehtud liikmesriikidele kättesaadavaks.

(3) Euroopa Toiduohutusamet (edaspidi „toiduohutusamet“) hindas uuesti dimetüüleetri ohutust ekstrahendina rasvatustatud loomse valgu toodete – kollageen ja želatiin – valmistamisel ja esitas oma arvamuse 14. juulil 2015 (2). Toiduohutusamet tegi järelduse, et dimetüüleetri kasutamine ekstrahendina ettenähtud kasutustingimuste ning kavandatud jääkide piirnormi 3 mg/kg juures kollageeni ja kollageeni derivaatide puhul ning 0,009 mg/kg juures želatiini puhul ei põhjusta ohtu tervisele.

(4) Seepärast on asjakohane lubada kasutada dimetüüleetrit ekstrahendina rasva eraldamiseks loomsest valgust, tingimusel et dimetüüleetri jääkide piirnorm on kollageeni ja kollageeni derivaatide puhul 3 mg/kg ning želatiini puhul 0,009 mg/kg.

(5) Seega tuleks direktiivi 2009/32/EÜ vastavalt muuta.

(6) Käesoleva direktiiviga ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 2009/32/EÜ I lisa muudetakse vastavalt käesoleva direktiivi lisale.

Artikkel 2

1. Liikmesriigid jõustavad käesoleva direktiivi täitmiseks vajalikud õigus- ja haldusnormid hiljemalt kahe aasta jooksul pärast käesoleva direktiivi jõustumise kuupäeva. Nad edastavad kõnealuste normide teksti viivitamata komisjonile.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.

Artikkel 3

Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

Artikkel 4

Käesolev direktiiv on adresseeritud liikmesriikidele.

Brüssel, 19. oktoober 2016 Komisjoni nimel president Jean-Claude JUNCKER

(1) ELT L 141, 6.6.2009, lk 3.

(2) EFSA CEF Panel (EFSA Panel on Food Contact Materials, Enzymes, Flavourings and Processing Aids), 2015. Scientific Opinion on the safety of use of dimethyl ether as an extraction solvent under the intended conditions of use and the proposed maximum residual limits. EFSA Journal 2015;13(7):4174, 13 lk